**Tal om det for børnenes skyld**

**Der er en voldsom stigning i skilsmisser, der ender med konflikt omkring forældremyndigheden, men mange af konflikterne kan undgås, hvis forældrene kan samarbejde**

Over 14.000 par ender i skilsmisse hvert år i Danmark. Det betyder, at 25.000 børn årligt skal til at være delebørn. Nogle gange foregår skilsmisserne i ro og mag, men i over hver sjette skilsmisse, eller 2.400 gange om året, ender sager om forældremyndigheden i fogedretten.  
Ifølge Socialforskningsinstituttet forårsager skilsmisserne, at en tredjedel af de skilte par slet ikke mødes ansigt til ansigt mere, og hvert fjerde par overhovedet ikke taler sammen mere.  
”Når man skal skilles i Danmark, er der mest fokus på juraen, og det ender for ofte i en krig fremfor et samarbejde om at finde den bedste løsning for alle parter,” fortæller advokat Lotte Bliddal fra Advokatfirmaet Johansen & Bliddal i Videbæk.

**Det går ud over børnene**Udviklingen ser desværre ud til at gå mere mod krig end mod forsoning. På blot 4 år er der kommet 45 procent flere sager om forældremyndighed igennem fogedretten. I Midt- og Vestjylland er det tal oppe på hele 66 procent. Og det er noget, der får stor indflydelse på børnenes fremtid.  
Undersøgelser fra Socialforskningsinstituttet viser, at børn, der har været igennem familieretslige stridigheder, trives væsentligt dårligere. Færre af disse børn får en uddannelse, mens flere får en depression eller ender i kriminalitet.

**Roligere i Norge**Proceduren for en skilsmisse ser anderledes ud i Norge. Her er fokus mere på det terapeutiske end det juridiske. Det betyder, at der er tvunget konfliktmægling for parret. Nægter de at deltage, bliver de simpelthen ikke skilt.  
Men i Danmark er der ingen krav om konfliktmægling, og det mener Lotte Bliddal er ærgerligt.  
”Det gavner jo langt fra barnet, hvis forældrene står i retten og trækker i hver sin arm og forældrene kun kommunikerer med hinanden gennem en advokat,” siger hun.  
Hun har taget en efteruddannelse til konfliktmægler, og kan kalde sig mediatoradvokat, og hun har gode erfaringer med at træde ind som uvildig mægler for at få parterne til at samarbejde.

**Dialogen hjælper**  
”Som mediator fokuserer man på parternes grundlæggende ønske om at finde en løsning, og altså ikke på en klients påståede krav. Ved at gå ind og skabe dialog mellem parterne oplever vi, at parterne i langt højere grad overholder aftaler. I bund og grund handler det om at få lov til at tage ansvar for sit eget i liv i stedet for at overlade noget så vigtigt til andre. Og det er med til at gøre skilsmissen nemmere for børnene, når far og mor stadig kan snakke med hinanden,” fortsætter Lotte Bliddal.  
Der er dog også andre fordele ved konfliktmæglingen. Parterne når ofte til enighed forholdsvist hurtigt, så det er både hurtigere og billigere end at gå rettens vej. Og domstolsstyrelsens statistikker viser, at 70 % af alle konfliktmæglinger ender med, at alle parter er tilfredse.

F**akta**  
14.000 par ender i skilsmisse hvert år  
Omkring 40 % af ægteskaberne ender i skilsmisse  
Ca. 25.000 børn bliver hvert år splittet mellem sine forældre  
Ca. 200.000 børn bor i dag ved kun den ene af sine forældre  
I 2011 var der 2.400 sager om forældremyndighed for fogedretten  
I 2007 var tallet 1.655  
*Kilder: Domstolsstyrelsen, Aarhus Universitet, Danmarks Statistik, DR.*

**Yderligere info:**  
Vores brochure om mediation kan læses her: <http://www.paulex.dk/files/manager/downloads/mediator.pdf>

Vores video om mediation kan ses her:  
[http://www.youtube.com/watch?v=DjG0fjwjbIE](http://www.youtube.com/watch?v=DjG0fjwjbIE&feature=plcp)

Vores video om skilsmisse kan se her:  
[http://www.youtube.com/watch?v=c-v\_VaczySs](http://www.youtube.com/watch?v=c-v_VaczySs&feature=plcp)